Rozhodnutie Komisie
z 13. augusta 1999
o prijatí záväzkov ponúknutých v súvislosti s antidumpingovým konaním týkajúcim sa dovozu oceľových lán a káblov s pôvodom v Čínskej ľudovej republike, Maďarsku, Indii, Kórejskej republike, Mexiku, Poľsku, Južnej Afrike a Ukrajine
[oznámené pod číslom C(1999) 2701]
(1999/572/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovým dovozom z krajín, ktoré nie sú členmi Európskeho spoločenstva [1], v znení nariadenia (ES) č. 905/98 [2], a najmä na jeho článok 8 ods. 1,
po porade s Poradným výborom,
keďže:
(1) Nariadením (ES) č. 362/99 [3] uložila Komisia predbežné antidumpingové clá na dovoz oceľových lán a káblov s pôvodom v Čínskej ľudovej republike, Maďarsku, Indii, Mexiku, Poľsku, Južnej Afrike a Ukrajine do spoločenstva a prijala cenové záväzky ponúknuté určitými vyvážajúcimi výrobcami z Poľska a Maďarska.
(2) Po prijatí predbežných antidumpingových opatrení v súlade s článkom 8 ods. 6 nariadenia 384/96 (ďalej len "základné nariadenie") pokračovala Komisia vo vyšetrovaní dumpingu, ujmy a záujmov spoločenstva. Konečné zistenia a závery vyšetrovania sú stanovené v nariadení Rady (ES) č. 1796/1999 z 12. augusta 1999 o uložení konečného cla na dovoz oceľových lán a káblov s pôvodom v Čínskej ľudovej republike, Maďarsku, Indii, Mexiku, Poľsku, Južnej Afrike a Ukrajine a o ukončení antidumpingového konania týkajúceho sa dovozu s pôvodom v Kórejskej republike [4].
(3) Vyšetrovanie potvrdilo predbežné zistenia škodlivého dumpingu, pokiaľ ide o dovoz s pôvodom v Čínskej ľudovej republike, Maďarsku, Indii, Mexiku, Poľsku, Južnej Afrike a Ukrajine.
(4) V dôsledku prijatia predbežných antidumpingových opatrení ponúkli cenové záväzky v súlade s článkom 8. ods. 1 základného nariadenia aj jeden vyvážajúci výrobca z Indie, vyvážajúci výrobcovia z Mexika a Južnej Afriky a jeden vyvážajúci výrobca z Ukrajiny v spojení s ukrajinskými orgánmi.
(5) Podmienky týchto záväzkov, najmä v nich stanovené minimálne ceny predaja pre vývoz do spoločenstva, zabezpečia, že sa škodlivé účinky dumpingu zistené v rámci prebiehajúceho antidumpingového konania odstránia.
(6) Pretože sa okrem toho vyvážajúci výrobcovia a ukrajinské orgány zaviazali, že budú Komisii zasielať podrobné a pravidelné informácie o predaji a že neuzatvoria priame ani nepriame kompenzačné dohody so svojimi odberateľmi v spoločenstve, dospelo sa k záveru, že Komisia je schopná účinne sledovať dodržiavanie záväzkov.
(7) Pokiaľ ide o záväzky ponúknuté ukrajinským vyvážajúcim výrobcom, systém udeľovania vývozných licencií, ktorý má ustanoviť ukrajinská vláda a ktorý bude fungovať počas trvania záväzku, zabezpečí, že všetok dovoz do EÚ, ktorého sa záväzok týka, bude v súlade s ustanoveniami v ňom obsiahnutými.
(8) Na základe uvedeného sa záväzky ponúknuté jedným vyvážajúcim výrobcom z Indie, vyvážajúcimi výrobcami z Mexika a Južnej Afriky a jedným vyvážajúcim výrobcom z Ukrajiny považujú za prijateľné a vyšetrovanie je preto vzhľadom na príslušných vyvážajúcich výrobcov možné ukončiť.
(9) V prípade porušenia alebo stiahnutia záväzku je možné uložiť konečné antidumpingové clo podľa článku 8 ods. 9 a 10 základného nariadenia,
PRIJALA TOTO ROZHODNUTIE:
Článok 1
1. Záväzky ponúknuté nižšie uvedenými výrobcami v súvislosti s antidumpingovým konaním týkajúcim sa dovozu oceľových lán a káblov s pôvodom v Čínskej ľudovej republike, Maďarsku, Indii, Mexiku, Poľsku, Južnej Afrike a Ukrajine sa týmto prijímajú.
Krajina | Výrobca | Dodatkový kód TARIC |
Mexiko | Aceros Camesa SA Margerita Maza de Juárez No 154 Col. Nueva Ind. Vallejo México D.F. C.P. 07700 México | A022 |
Južná Afrika | Haggie Lower Germiston Road Jupiter PO box 40072 Clevelend South Africa | A023 |
India | Usha Martin Industries & Usha Beltron Ltd, Shakespeare Sarani Calcutta-700 071 India | A024 |
Ukrajina | Joint Stock Company Silur 343700 Khartsyzsk Donetsk Region Ukraine | A025 |
2. Vyšetrovanie v súvislosti s antidumpingovým konaním uvedeným v odseku 1 sa týmto vzhľadom na strany uvedené v danom odseku ukončuje.
V Bruseli 13. augusta 1999